CELEX: 
Language: sk
Date: 2019-08-01 00:00:00
Title: DELEGOVANÉ NARIADENIE KOMISIE (EÚ) …/… ktorým sa dopĺňa nariadenie Európskeho parlamentu a Rady (EÚ) 2016/2031 zostavením zoznamu prioritných škodcov

DÔVODOVÁ SPRÁVA
            
            
               1.KONTEXT DELEGOVANÉHO AKTU
            
            
               V článku 6 ods. 2 nariadenia Európskeho parlamentu a Rady (EÚ) 2016/2031 o ochranných opatreniach proti škodcom rastlín
                  1
                sa Komisia splnomocňuje prijímať delegované akty s cieľom doplniť toto nariadenie zostavením zoznamu prioritných škodcov. 
            
            
               Prioritnými škodcami sú škodcovia vyžadujúci karanténne opatrenia v Únii (tzv. karanténni škodcovia), ktorí môžu mať mimoriadne závažný hospodársky, environmentálny alebo sociálny vplyv na jej územie. Kritériá na stanovenie karanténnych škodcov sú uvedené v oddiele 2 prílohy I k uvedenému nariadeniu. Vzhľadom na závažný vplyv týchto škodcov sa v nariadení (EÚ) 2016/2031 stanovujú povinnosti týkajúce sa intenzívnejších prieskumov (článok 24), pohotovostných plánov (článok 25) a simulačných cvičení (článok 26).
            
            
               Komisia vykonala posúdenie s cieľom určiť zoznam prioritných škodcov na základe metodiky vypracovanej Spoločným výskumným centrom Komisie (JRC) a Európskym úradom pre bezpečnosť potravín (EFSA). V príslušnej metodike sa zohľadňuje pravdepodobnosť rozšírenia, usídlenia a dôsledkov škodcov na základe posúdenia týkajúceho sa územia Únie. Zohľadňuje sa v nej aj to, že kritériá uvedené v danom nariadení sa týkajú viacerých aspektov (hospodárskych, sociálnych a environmentálnych) a každý z nich je opísaný na základe rôznych vplyvov.
            
            
               Na základe tohto posúdenia, ako aj výsledku konzultácie so širokou verejnosťou, ktorá sa uskutočnila na portáli pre lepšiu právnu reguláciu, Komisia navrhuje zoznam 20 prioritných škodcov, ktorí sú uvedení v prílohe k uvedenému nariadeniu.
            
            
               2.KONZULTÁCIE PRED PRIJATÍM AKTU
            
            
               Komisia uskutočnila 16. januára 2018, 9. júla 2018, 9. januára 2019, 24. apríla 2019, 27. mája 2019 a 9. júla 2019 konzultácie s expertnou skupinou pre zdravie rastlín.
            
            
               Tento návrh delegovaného aktu bol v období od 6. júna do 4. júla 2019 predmetom konzultácie so širokou verejnosťou na portáli pre lepšiu právnu reguláciu. Celkovo bolo doručených 49 odpovedí, ktoré sú verejne dostupné.
            
            
               3.PRÁVNE PRVKY DELEGOVANÉHO AKTU
            
            
               V delegovanom akte sa stanovuje zoznam prioritných škodcov v súlade s článkom 6 ods. 2 nariadenia (EÚ) 2016/2031.
            
            
               DELEGOVANÉ NARIADENIE KOMISIE (EÚ) …/…
            
            
               z 1. 8. 2019,
            
            
               ktorým sa dopĺňa nariadenie Európskeho parlamentu a Rady (EÚ) 2016/2031 zostavením zoznamu prioritných škodcov
            
            
               EURÓPSKA KOMISIA,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES
                  2
               , a najmä na jeho článok 6 ods. 2,
            
            
               keďže:
            
            
               (1)V súlade s článkom 6 ods. 2 nariadenia (EÚ) 2016/2031 je Komisia splnomocnená zostaviť zoznam prioritných škodcov. 
            
         
         
            
               (2)Prioritnými škodcami sú škodcovia vyžadujúci karanténne opatrenia v Únii (tzv. karanténni škodcovia), ktorí spĺňajú všetky tieto podmienky: po prvé, výskyt škodcov na území Únie nie je známy alebo ich výskyt je známy na obmedzenej časti tohto územia alebo je známy ich zriedkavý, nepravidelný, izolovaný a občasný výskyt na tomto území; po druhé, môžu mať mimoriadne závažný hospodársky, environmentálny alebo sociálny vplyv na územie Únie a po tretie, sú uvedené na zozname prioritných škodcov.
            
            
               (3)Komisia vykonala posúdenie s cieľom určiť, ktorých škodcov je potrebné zaradiť do zoznamu prioritných škodcov. Toto posúdenie sa vykonalo na základe metodiky vypracovanej Spoločným výskumným centrom Komisie a Európskym úradom pre bezpečnosť potravín. 
            
            
               (4)Táto metodika zahŕňa komplexné ukazovatele a analýzu založenú na viacerých kritériách. Zohľadňuje sa v nej pravdepodobnosť rozšírenia, usídlenia a dôsledkov škodcov na základe posúdenia týkajúceho sa územia Únie Zároveň sa v nej zohľadňujú kritériá uvedené v oddiele 1 bode 2 a oddiele 2 prílohy I k nariadeniu (EÚ) 2016/2031, ktoré sa týkajú hospodárskych, sociálnych a environmentálnych aspektov. 
            
            
               (5)V posúdení sa zohľadnili výsledky metodiky, ktorú uplatňuje Spoločné výskumné centrum Komisie a Európsky úrad pre bezpečnosť potravín, ako aj výsledky konzultácie so širokou verejnosťou, ktorá sa uskutočnila na portáli pre lepšiu právnu reguláciu. Na základe toho sa dospelo k záveru, že mimoriadne závažný hospodársky, environmentálny alebo sociálny vplyv na územie Únie môže mať 20 škodcov.
            
            
               (6)Okrem toho výskyt uvedených škodcov na území Únie nie je známy alebo ich výskyt je známy na obmedzených častiach tohto územia, resp. je známy ich zriedkavý, nepravidelný, izolovaný a občasný výskyt na tomto území.
            
            
               (7)Preto je vhodné uvedených škodcov zaradiť do zoznamu v prílohe k tomuto nariadeniu.
            
            
               (8)S cieľom zabezpečiť jednotné uplatňovanie všetkých pravidiel týkajúcich sa škodcov vyžadujúcich karanténne opatrenia v Únii by sa toto nariadenie malo uplatňovať od rovnakého dátumu ako nariadenie (EÚ) 2016/2031, t. j. od 14. decembra 2019,
            
            
               PRIJALA TOTO NARIADENIE:
            
            
               Článok 1
               Zoznam prioritných škodcov
            
            
               Zoznam prioritných škodcov podľa článku 6 ods. 2 nariadenia (EÚ) 2016/2031 je uvedený v prílohe k tomuto nariadeniu.
            
            
               Článok 2
               Nadobudnutie účinnosti a uplatňovanie
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Uplatňuje sa od 14. decembra 2019.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli 1. 8. 2019
            
            
               
                     Za Komisiu
               
               
                     predseda
                     Jean-Claude JUNCKER
               
               
            
         
         
            
                  
                     (1)
                  
                        Nariadenie Európskeho parlamentu a Rady (EÚ) 2016/2031 z 26. októbra 2016 o ochranných opatreniach proti škodcom rastlín, ktorým sa menia nariadenia Európskeho parlamentu a Rady (EÚ) č. 228/2013, (EÚ) č. 652/2014 a (EÚ) č. 1143/2014 a zrušujú smernice Rady 69/464/EHS, 74/647/EHS, 93/85/EHS, 98/57/ES, 2000/29/ES, 2006/91/ES a 2007/33/ES (Ú. v. EÚ L 317, 23.11.2016, s. 4).
               
               
                  
                     (2)
                  
                        Ú. v. EÚ L 317, 23.11.2016, s. 4.
               
            
      
    ---documentbreak--- 
      
         
         
            
               PRÍLOHA
                  Zoznam prioritných škodcov 
            
            
               Agrilus anxius Gory
            
            
               Agrilus planipennis Fairmaire
            
            
               Anastrepha ludens (Loew)
            
            
               Anoplophora chinensis (Thomson)
            
            
               Anoplophora glabripennis (Motschulsky)
            
            
               Anthonomus eugenii Cano
            
            
               Aromia bungii (Faldermann)
            
            
               Bactericera cockerelli (Sulc.)
            
            
               Bactrocera dorsalis (Hendel)
            
            
               Bactrocera zonata (Saunders)
            
            
               Bursaphelenchus xylophilus (Steiner et Bührer) Nickle et al.
            
            
               Candidatus Liberibacter spp., pôvodca Huanglongbingovej choroby citrusov
            
            
               Conotrachelus nenuphar (Herbst)
            
            
               Dendrolimus sibiricus Tschetverikov
            
            
               Phyllosticta citricarpa (McAlpine) Van der Aa
            
            
               Popillia japonica Newman
            
            
               Rhagoletis pomonella Walsh
            
            
               Spodoptera frugiperda (Smith)
            
         
         
            
               Thaumatotibia leucotreta (Meyrick)
            
            
               Xylella fastidiosa (Wells et al.)